

Všeobecne záväzné nariadenie

**č. 01/2025**

**o nakladaní s komunálnymi odpadmi a s drobnými stavebnými odpadmi na území obce Vidiná**

VZN č. 01/2025 vyvesené na úradnej tabuli v obci VIDINÁ dňa 25.11.2024

VZN č. 01/2025 schválené dňa: 10.12.2024

VZN č. 01/2025 nadobúda účinnosť dňa: 01.01.2025

Obecné zastupiteľstvo vo Vidinej vo veciach územnej samosprávy v zmysle ustanovenia § 6 a § 11 zákona č. 369/1990 Zb. o obecnom zriadení v znení neskorších predpisov a § 81 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej „zákon o odpadoch“) vydáva toto :

Všeobecne záväzné nariadenie

**o nakladaní s komunálnymi odpadmi a s drobnými stavebnými odpadmi na území obce Vidiná**

# I. ČASŤ

**ÚVODNÉ USTANOVENIA**

### Čl. 1

**Všeobecné ustanovenia**

1. Všeobecne záväzné nariadenie /ďalej „VZN“/ ustanovuje práva a povinnosti orgánov obce, pôvodcov a držiteľov odpadu v oblasti nakladania s komunálnym odpadom, jeho zber a prepravu.

Podrobnosti o nakladaní s odpadom sa vzťahujú na :

* zmesový komunálny odpad a drobný stavebný odpad,
* biologicky rozložiteľný komunálny odpad, biologicky rozložiteľný kuchynský odpad a reštauračný odpad od prevádzkovateľov stravovacích zariadení /kuchyne/, biologicky rozložiteľný kuchynský odpad z domácností,
* triedených zložiek komunálnych odpadov najmä elektroodpadov z domácností, odpadov z obalov a odpadov z neobalových výrobkov,
* použitých prenosných batérií a akumulátorov a automobilových batérií a akumulátorov,
* veterinárnych liekov a humánnych liekov,
* jedlých olejov a tukov
* objemného odpadu,
* odpadu z domácnosti s obsahom škodlivých látok,
* odpadu z textilu
* textilu vhodného na opätovné použitie

2. VZN upravuje spôsob nahlasovania nezákonne umiestneného odpadu, spôsob zberu drobného stavebného odpadu.

3. Základným cieľom VZN je stanovenie opatrení na zníženie množstva vzniknutého komunálneho odpadu, zvýšenie podielu triedeného komunálneho odpadu vhodným systémom nakladania s komunálnymi odpadmi, ktoré vznikajú na území obce Vidiná, t.j. jej katastrálnom území. VZN je záväzné pre všetky fyzické osoby (občania), ktoré sa zúčastňujú na nakladaní s komunálnymi odpadmi a drobnými stavebnými odpadmi a pre všetky právnické osoby (podnikatelia), ktorí sa zúčastňujú na nakladaní s komunálnymi odpadmi pochádzajúcimi z územia obce Vidiná a na nakladaní aj s inými odpadmi, ak tak určuje právny predpis.

### Čl. 2

### Základné pojmy

**1. Odpadom** je hnuteľná vec alebo látka, ktorej sa jej držiteľ zbavuje, chce sa jej zbaviť alebo je v súlade so zákonom alebo osobitnými predpismi povinný sa jej zbaviť.

**2. Komunálny odpad** je:

a) zmesový odpad a oddelene vyzbieraný odpad z domácností vrátane papiera a lepenky, skla, kovov, plastov, biologického odpadu, dreva, textílií, obalov, odpadu z elektrických zariadení a elektronických zariadení, použitých batérií a akumulátorov a objemného odpadu vrátane matracov a nábytku,

b) zmesový odpad a oddelene vyzbieraný odpad z iných zdrojov, ak je tento odpad svojím charakterom a zložením podobný odpadu z domácností. Medzi komunálne odpady sa nezaraďujú staré vozidlá ani odpadové pneumatiky.

**3. Zmesový komunálny odpad** je nevytriedený komunálny odpad alebo komunálny odpad po vytriedení zložiek komunálneho odpadu.

**4. Biologický odpad** je biologicky rozložiteľný odpad zo záhrad a z parkov, odpad z potravín a kuchynský odpad z domácností, reštaurácií, zo stravovacích a z maloobchodných zariadení a porovnateľný odpad z potravinárskych podnikov.

**5. Biologicky rozložiteľné komunálne odpady** sú všetky druhy biologicky rozložiteľných odpadov, ktoré je možné zaradiť do skupiny 20 Komunálne odpady, podľa Katalógu odpadov. (zákon č.79/2015 Z.z., §105 ods. 3 písm .b).

Delí sa na tieto skupiny:

a) odpad zo záhrad, parkov vrátane odpadu z cintorínov – tzv. zelený biologický rozložiteľný odpad (20 02 01),

b) biologický rozložiteľný kuchynský odpad od fyzických osôb (20 01 08) a jedlé oleje a tuky (20 01 25)

c) iné biologicky rozložiteľné komunálne odpady – papier a lepenka ( 20 01 01), textílie (20 01 11), drevo (20 01 37, 20 01 08)

**6. Množstvový zber** je zber komunálnych odpadov a drobných stavebných odpadov, pri ktorom ich pôvodca platí poplatok ustanovený podľa osobitného zákona vo výške, ktorá je priamoúmerná množstvu týchto odpadov vyprodukovaných pôvodcom za daný čas. Druhy množstvových zberov môžu byť rôzne: kontajnerovo-intervalový, vrecový, vážiaci, žetónový, množstvový zber prostredníctvom QR nálepiek, hybridný (kombinované) a ďalšie.

**7. Biologicky rozložiteľný odpad** je odpad, ktorý je schopný rozložiť sa anaeróbnym spôsobom alebo aeróbnym spôsobom, ako je najmä odpad z potravín, odpad z papiera a lepenky, odpad zo záhrad a parkov.

**8. Drobný stavebný odpad** (ďalej tiež „DSO“) je odpad z bežných udržiavacích prác vykonávaných fyzickou osobou alebo pre fyzickú osobu, za ktorý sa platí miestny poplatok za komunálne odpady a drobné stavebné odpady.

**9. Elektroodpad z domácností** je elektroodpad, ktorý pochádza z domácností a z obchodných, priemyselných, inštitucionálnych a iných zdrojov, ktorý je svojím charakterom a množstvom podobný tomu, ktorý pochádza z  domácností; odpad z elektrozariadení, ktoré pravdepodobne budú používať domácnosti a iní používatelia ako domácnosti, sa vždy považuje za elektroodpad z domácností.

**10. Použitá batéria alebo akumulátor** je batéria alebo akumulátor, ktorý je odpadom.

**11. Nebezpečný odpad** je odpad, ktorý má aspoň jednu nebezpečnú vlastnosť uvedenú v prílohe osobitného predpisu.[[1]](#footnote-1))

**12. Obal –** je výrobok, ktorý sa používa na balenie odpadu, jeho ochranu, manipuláciu s ním, dodávanie a prezentáciu, od surovín po výrobky, od výrobcu po používateľa alebo spotrebiteľa, ktorý spĺňa kritéria uvedené v prílohe č. 7 Zákona o odpadoch, za obaly sa považujú aj nevratné časti obalov používané na tie isté účely.

**13. Objemný odpad** – je taký odpad, ktorý nie je možné pre jeho rozmer a veľkosť uložiť do zbernej nádoby štandardne používanej na území obce (napr. starý nábytok a jeho časti, sedačka, koberce, ...). Objemným (nadrozmerným) odpadom nie sú vrecia naplnené stavebným odpadom či iným KO.

**14. Oddelene zbierané zložky KO patriace do vyhradeného prúdu odpadu –** sú odpady z výrobku patriaceho do skupiny výrobkov – elektrozariadenia, batérie a akumulátory, obaly – papier, plasty, sklo, kovy a neobaly, na ktoré sa vzťahuje rozšírená zodpovednosť výrobcu.

**15. Okolie zberných nádob** – je plocha vymedzená vzdialenosťou 2 metre všetkými smermi od stáleho stanovišťa.

**16.** **Označenie zberných nádob prostredníctvom QR kódov** je viditeľné označenie zbernej nádoby nálepkou alebo iným predmetom, na ktorom je znázornený tzv. QR kód – t.j. dvojrozmerný čiarový kód nesúci v sebe informáciu o danej zbernej nádobe, jej veľkosti a pod.

**17. Poplatník** je fyzická osoba, právnická osoba alebo fyzická osoba podnikateľ definovaná v §77 zákona č. 582/2004 Z. z. o miestnych daniach a miestnom poplatku za komunálne a drobné stavebné odpady v znení neskorších predpisov v spojení s platným a účinným všeobecne záväzným nariadením obce v znení neskorších predpisov v spojení s platným a účinným všeobecne záväzným nariadením obce Vidiná o miestnych daniach a miestnom poplatku za drobné stavebné odpady a komunálne odpady.

**18. Poplatok za KO a DSO** je poplatok v zmysle zákona č. 582/2004 Z. z. o miestnych daniach a miestnom poplatku za KO a DSO v spojení s platným a účinným VZN o miestnych daniach a miestnom poplatku za KO a DSO.

**19. Držiteľ odpadu** je pôvodca odpadu alebo osoba, ktorá má odpad v držbe.

**20. Kalendárový zber** je zber oddelene zbieranej zložky komunálneho odpadu v určenom čase, ktorú určí obec v prílohe k VZN. Uvedený zber spočíva v pristavení vozidla alebo zberných nádob v určitom čase, najviac na jeden deň, pričom obec o tomto zbere informuje obyvateľov vopred spôsobom v mieste obvyklým.

**21.Nakladanie s odpadom** je zber, preprava, zhodnocovanie vrátane triedenia a zneškodňovanie odpadu vrátane dohľadu nad týmito činnosťami a nasledujúcej starostlivosti o miesta zneškodňovania a zahŕňa aj konanie  obchodníka alebo sprostredkovateľa.

**22.** **Organizácia zodpovednosti výrobcov** (ďalej tiež „OZV“)je právnická osoba so sídlom v Slovenskej republike založená, vlastnená a prevádzkovaná výlučne výrobcami vyhradených výrobkov so sídlom v niektorom z členských štátov. Organizácia zodpovednosti výrobcov, v súlade s udelenou autorizáciou, zabezpečuje na základe zmluvy o plnení vyhradených povinností plnenie týchto povinností za zastúpených výrobcov vyhradeného výrobku.

23. Pôvodca odpadu je každý pôvodný pôvodca, ktorého činnosťou odpad vzniká alebo ten, kto vykonáva úpravu, zmiešavanie alebo iné úkony s odpadmi, ak ich výsledkom je zmena povahy alebo zloženia týchto odpadov. Každý prenajímateľ objektu, správca administratívneho alebo obchodného centra, ktorý plní prenesenú poplatkovú povinnosť za poplatníka a zároveň zabezpečuje zhromažďovanie vytriedených zložiek komunálnych odpadov z iných zdrojov svojich nájomcov na základe zmluvy.

**24. Program odpadového hospodárstva** (ďalej tiež „POH“) je programový dokument, ktorý sa vypracúva pre určenú územnú oblasť v súlade s hierarchiou a cieľmi odpadového hospodárstva obsahujúci analýzu súčasného stavu odpadového hospodárstva tejto územnej oblasti a opatrenia, ktoré je potrebné prijať na zlepšenie environmentálne vhodnej prípravy na opätovné použitie, recyklácie, zhodnocovania a zneškodňovania odpadu, ako aj hodnotenie, ako bude program podporovať plnenie týchto cieľov a ustanovení zákona o odpadoch.

**25. Rozšírená zodpovednosť výrobcu** je súhrn povinností výrobcu vyhradeného výrobku, vzťahujúcich sa na výrobok počas všetkých fáz jeho životného cyklu, ktorých cieľom je predchádzanie vzniku odpadu z vyhradeného výrobku (ďalej len „vyhradený prúd odpadu“) a posilnenie opätovného použitia, recyklácie alebo iného zhodnotenia tohto prúdu odpadu. Obsah rozšírenej zodpovednosti výrobcu tvoria ustanovené požiadavky na zabezpečenie materiálového zloženia alebo konštrukcie vyhradeného výrobku, informovanosti o jeho zložení a o nakladaní s vyhradeným prúdom odpadu, na zabezpečenie nakladania s vyhradeným prúdom odpadu a na zabezpečenie finančného krytia uvedených činností.

**26. Skládka odpadov** je miesto so zariadením na zneškodňovanie odpadov, kde sa odpady trvalo ukladajú na povrchu zeme alebo do zeme. Za skládku odpadov sa považuje aj interná skládka, na ktorej pôvodca odpadu vykonáva zneškodňovanie svojich odpadov v mieste výroby, ako aj  miesto, ktoré sa trvalo, teda dlhšie ako jeden rok, používa na dočasné uloženie odpadov.

**27. Stojisko zberných nádob** je priestor, spravidla spevnená plocha pre trvalé umiestnenie zberných nádob na vlastnom pozemku (oddelený od verejného priestranstva ak to dispozičné možnosti dovoľujú) tak, aby boli zberné nádoby prístupné osobám užívajúcim nehnuteľnosť, pre ktorú sú zberné nádoby určené a prístupné organizácii zabezpečujúcej zber odpadu.

**28. Stojisko zberných nádob – dočasné /zvozové/** je miesto určené k dočasnému umiestneniu zberných nádob tak, aby boli voľne a bezpečne prístupné pre zvoz odpadu. Vzdialenosť od okraja vozovky k miestu pristavenia nádob je max. 5m. Týmto miestom môže byť aj stále stojisko zbernej nádoby.

**29. Tretia osoba** je podnikateľ so sídlom v Slovenskej republike, ktorý je oprávnený na zber alebo spracovanie a recykláciu použitých batérií a akumulátorov a ktorej bola udelená autorizácia na činnosť tretej osoby a ktorá na základe zmluvy o plnení vyhradených povinností zabezpečuje plnenie vyhradených povinností pre výrobcu batérií a akumulátorov.

**30. Triedený zber komunálnych odpadov** je činnosť, pri ktorej sa oddelene zbierajú zložky komunálnych odpadov.

**31. Úprava odpadov** je fyzikálny proces, tepelný proces, chemický proces alebo biologický proces vrátane triedenia odpadu, ktorý zmení vlastnosti odpadu s cieľom zmenšiť jeho objem alebo znížiť jeho nebezpečné vlastnosti, uľahčiť manipuláciu s ním alebo zlepšiť možnosti jeho zhodnotenia.

**32. Vyhradený výrobok** je výrobok patriaci do skupiny výrobkov, na ktoré sa vzťahuje rozšírená zodpovednosť výrobcu – elektrozariadenia, batérie a akumulátory, obaly, vozidlá, pneumatiky, neobalové výrobky.

**33. Výkup odpadu** je zber odpadu, ak je odpad odoberaný právnickou osobou alebo fyzickou osobou – podnikateľom za dohodnutú cenu alebo inú protihodnotu, a to na základe zmluvy s obcou a príslušnou OZV, uzavretej v súlade so zákonom o odpadoch.

**34. Výrobcom vyhradeného výrobku** sa rozumie výrobca elektrozariadení, výrobca batérií a akumulátorov, výrobca obalov, výrobca vozidiel, výrobca pneumatík a výrobca neobalového výrobku.

**35. Zber odpadu** je zhromažďovanie odpadu od inej osoby vrátane jeho predbežného triedenia a dočasného uloženia odpadu na účely prepravy do zariadenia na spracovanie odpadov.

**36. Zberná nádoba** je nádoba alebo vrece určená týmto všeobecne záväzným nariadením na zber zmesového komunálneho odpadu alebo zber vytriedených zložiek komunálneho odpadu.

**37. Zberné vrece** je typ zbernej nádoby-vrece určeného týmto VZN, do ktorého je možné ukladať zmesový KO alebo určenú vytriedenú zložku KO.

**38.** **Zberné vrece na komunálny odpad** je typ vreca určeného výlučne na zmesový komunálny odpad, ktoré je označené prostredníctvom špecifickej nálepky s QR kódom.

**39. Zberný dvor** je zariadenie na zber komunálnych odpadov a drobných stavebných odpadov zriadené obcou alebo združením obcí a prevádzkované obcou, združením obcí alebo osobou, ktorá má uzatvorenú zmluvu s obcou alebo združením obcí na túto činnosť; na prevádzkovanie zberného dvora sa vyžaduje súhlas príslušného orgánu štátnej správy odpadového hospodárstva. Na zbernom dvore môžu fyzické osoby odovzdávať drobný stavebný odpad, objemný odpad a oddelene zbierané zložky komunálneho odpadu v rozsahu triedeného zberu ustanovenom v tomto všeobecne záväznom nariadení.

**40. Zberovou spoločnosťou** sa rozumie obec alebo organizácia, resp. spoločnosť, ktorá nakladá s odpadom vznikajúcim na území obce, a to na základe zmluvy s obcou uzavretej v súlade so zákonom o odpadoch.

**41. Zhodnocovanie odpadu** je činnosť, ktorej hlavným výsledkom je prospešné využitie odpadu za účelom nahradiť iné materiály vo výrobnej činnosti alebo v širšom hospodárstve alebo zabezpečenie pripravenosti odpadu na plnenie tejto funkcie.

**42. Zložka komunálnych odpadov** je ich časť, ktorú možno mechanicky oddeliť a zaradiť ako samostatný druh odpadu. Zložka komunálneho odpadu sa považuje za vytriedenú, ak neobsahuje iné zložky komunálneho odpadu alebo iné nečistoty, ktoré možno zaradiť ako samostatné druhy odpadov.

**43. Zneškodňovaním odpadu** je činnosť, ktorá nie je zhodnocovaním, a to aj vtedy, ak je druhotným výsledkom činnosti spätné získanie látok alebo energie.

**44. Prevencia vzniku odpadov** sú opatrenia, ktoré sú zamerané na zníženie množstva komunálneho odpadu a drobného stavebného odpadu a elektroodpadu ako aj materiálov a látok, ktoré sa v nich nachádzajú a ich škodlivých účinkov na životné prostredie.

**45. Recyklácia** je každá činnosť zhodnocovania odpadu, ktorou sa odpad opätovne spracuje na výrobky, materiály alebo látky určené na pôvodný účel alebo iné účely, zahŕňa aj opätovné spracovanie organického materiálu. Recyklácia nezahŕňa energetické zhodnocovanie a opätovné spracovanie na materiály, ktoré majú použiť ako palivo alebo na činnosti spätného zasypávania.

**46.** **Kompozitné obaly** - v celom nariadení sa slovné spojenie „viacvrstvové kombinované materiály“ nahrádza slovným spojením „kompozitné obaly“.

# II. ČASŤ

**ZÁKLADNÉ USTANOVENIA**

Čl. 3

### Spoločné ustanovenia

1. Za nakladanie s komunálnymi odpadmi a drobnými stavebnými odpadmi, ktoré vznikli na území obce, zodpovedá obec, ak zákon o odpadoch neustanovuje inak.

2. Každý je povinný nakladať s komunálnymi odpadmi alebo inak s nimi zaobchádzať v súlade s týmto všeobecne záväzným nariadením obce.

Fyzické osoby (občania) nesmú nakladať a inak zaobchádzať s iným ako s komunálnym odpadom a drobným stavebným odpadom s výnimkou zaobchádzania so starým vozidlom a odpadovými pneumatikami.

3. Každý je povinný nakladať s komunálnym odpadom alebo inak s ním zaobchádzať takým spôsobom, ktorý neohrozuje zdravie ľudí a nepoškodzuje životné prostredie, a to tak, aby nedochádzalo k:

a) riziku znečistenia vody, ovzdušia, pôdy, rastlín a živočíchov,

b) obťažovaniu okolia hlukom alebo zápachom a

c) nepriaznivému vplyvu na krajinu alebo miesta osobitného významu.

4. Zakazuje sa iné nakladanie s komunálnym odpadom a drobným stavebným odpadom ako je určené zákonom o odpadoch a týmto VZN, a to najmä:

a) nezapojiť sa do systému zberu komunálnych odpadov v obci, neužívať zberné nádoby označené zberovou spoločnosťou zodpovedajúce systému zberu komunálnych odpadov v obci, neukladať zmesový komunálny odpad, oddelene zbierané zložky komunálneho odpadu a drobné stavebné odpady na účely ich zberu na miesta určené obcou a do zberných nádob označené zberovou spoločnosťou zodpovedajúcich systému zberu komunálnych odpadov v obci

1. uložiť alebo ponechať komunálny odpad na inom mieste ako na mieste na to určenom v súlade so zákonom o odpadoch a týmto VZN,
2. zneškodniť komunálny odpad alebo zhodnotiť odpad inak ako v súlade so zákonom o odpadoch,
3. zneškodňovať skládkovaním biologicky rozložiteľný kuchynský a reštauračný odpad
4. vykonávať bez súhlasu orgánu štátnej správy odpadového hospodárstva alebo v rozpore s ním činnosť, na ktorú sa súhlas vyžaduje,

f) riediť alebo zmiešavať komunálne odpady s cieľom dosiahnuť hraničné hodnoty koncentrácie škodlivých látok,

g) zneškodňovať spaľovaním biologicky rozložiteľný komunálny odpad zo záhrad a parkov, vrátane biologicky rozložiteľného odpadu z cintorínov, s výnimkou prípadu, na ktorý bol vydaný súhlas podľa zákona o odpadoch,

h) spaľovať komunálny odpad na voľnom priestranstve a vo vykurovacích zariadeniach v domácnostiach,

i) ukladať do zberných nádob určených obcou a označených zberovou spoločnosťou na zber zmesového komunálneho odpadu iný odpad ako zmesový komunálny odpad, vrátane objemných odpadov, odpadov z obsahom škodlivín, elektroodpadu, použitých batérií a akumulátorov, drobného stavebného odpadu a horľavého odpadu (popol),

j) ukladať do zberných nádob určených na triedený zber komunálneho odpadu zložku komunálneho odpadu, pre ktorú nie je nádoba určená, vrátane objemných odpadov, odpadov z obsahom škodlivín a drobného stavebného odpadu,

k) ukladať oddelene vyzbierané zložky komunálneho odpadu na skládku odpadov, okrem nezhodnotiteľných odpadov po dotriedení,

**l) vykonávať zber oddelene zbieraných zložiek komunálneho odpadu (odpady z obalov a neobalových výrobkov, elektroodpad z domácností, použité batérie a akumulátory) bez zaradenia na zber odpadov osobou, ktorá nespĺňa požiadavky podľa zákona a nemá na túto činnosť uzavretú zmluvu s obcou Vidiná,**

**m) odovzdať vytriedené odpady, vrátane objemných odpadov, odpadov s obsahom škodlivín a drobných stavebných odpadov iným subjektom ako zmluvnej zberovej spoločnosti alebo ako ustanovuje toto VZN,**

**n) zmiešavať elektroodpady a použité batérie a akumulátory s inými zložkami komunálnych odpadov,**

**o) rozoberať, zasahovať do vytriedených elektroodpadov a použitých batérií a akumulátorov a vyberať z nich jednotlivé časti,**

**p) zbaviť sa použitých jedlých olejov a tukov vypúšťaním do pôdy,**

**r) vyhadzovať alebo ukladať do nádob na zmesový komunálny odpad, vedľa nich alebo na verejné priestranstvá nespotrebované lieky a zdravotnícke pomôcky.**

5. Pôvodca komunálnych odpadov má povinnosť:

a) nakladať s odpadmi podľa platného VZN obce,

b) zapojiť sa do systému zberu komunálnych odpadov v obci,

c) používať zberné nádoby zodpovedajúce systému zberu komunálnych odpadov v obci,

d) ukladať zmesový komunálny odpad, oddelene zbierané zložky komunálneho odpadu a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci,

e) ak ide o pôvodcu, ktorý nie je zapojený do systému zberu, zapojiť sa do neho a prihlásiť sa na obecnom úrade najneskôr do doby jedného mesiaca od vzniku povinnosti ukladajúcej platiť poplatok za komunálny odpad.

6. Držiteľ komunálnych odpadov je povinný správne zaradiť odpad alebo zabezpečiť správnosť zaradenia odpadu podľa Katalógu odpadov, pričom komunálne odpady je povinný zaraďovať pod katalógovým číslom začínajúcim kódom „20“.

7. Vykonávať na území obce zber, vrátane mobilného zberu a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, môže obec sama alebo ten, kto má uzatvorenú zmluvu na vykonávanie tejto činnosti s obcou; to sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov. Ak ide o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy s obcou uzatvorenú aj zmluvu s organizáciou zodpovednosti výrobcov, s ktorou obec uzavrela zmluvu pre prevádzkovanie systému združeného nakladania s odpadmi z obalov a s odpadmi z neobalových výrobkov.

**Čl. 4**

# Program odpadového hospodárstva obce

1. Na území obce je každý pôvodca komunálneho odpadu povinný rešpektovať a uplatňovať základné programové ciele odpadového hospodárstva obce :

a) predchádzanie vzniku odpadu,

b) príprava na opätovné použitie,

c) recyklácia,

d) iné zhodnocovanie,

e) zneškodňovanie.

2. Informácie o možnostiach predchádzania vzniku odpadu a edukačné materiály zamerané na správne triedenie odpadu obec zverejňuje na svojom webovom sídle, prípadne na inom informačnom kanáli.

**Čl. 5**

### Komunálny odpad a jeho zložky

VZN upravuje podrobnosti nakladania s nasledovnými druhmi komunálneho odpadu z podskupiny:

1. Zložky komunálnych odpadov z triedeného zberu:

* 20 01 01 papier a lepenka O
* 20 01 02 sklo O
* 20 01 03 viacvrstvové kombinované materiály na báze

lepenky (kompozity na báze lepenky) O

* 20 01 08 biologicky rozložiteľný kuchynský a reštauračný odpad O
* 20 01 10 šatstvo O
* 20 01 11 textílie O
* 20 01 13 rozpúšťadlá N
* 20 01 14 kyseliny N
* 20 01 15 zásady N
* 20 01 17 fotochemické látky N
* 20 01 19 pesticídy N
* 20 01 21 žiarivky a iný odpad obsahujúci ortuť N
* 20 01 23 vyradené zariadenia obsahujúce chlórfluorované

uhľovodíky N

* 20 01 25 jedlé oleje a tuky O
* 20 01 26 oleje a tuky iné ako uvedené v 20 01 25 N
* 20 01 27 farby, tlačiarenské farby, lepidlá a živice obsahujúce

nebezpečné látky N

* 20 01 28 farby, tlačiarenské farby, lepidlá a živice iné ako uvedené

v 20 01 27 N

* 20 01 29 detergenty obsahujúce nebezpečné látky N
* 20 01 30 detergenty iné ako uvedené v 20 01 29 O
* 20 01 31 cytotoxické a cytostatické liečivá N
* 20 01 32 liečivá iné ako uvedené v 20 01 31 O
* 20 01 33 batérie a akumulátory uvedené v 16 06 01, 16 06 02

alebo 16 06 03 a netriedené batérie a akumulátory

obsahujúce tieto batérie N

* 20 01 34 batérie a akumulátory iné ako uvedené v 20 01 33 O
* 20 01 35 vyradené elektrické a elektronické zariadenia iné ako

uvedené v 20 01 21 a 20 01 23, obsahujúce

nebezpečné časti N

* 20 01 36 vyradené elektrické a elektronické zariadenia iné ako

uvedené v 20 01 21, 20 01 23 a 20 01 35 O

* 20 01 37 drevo obsahujúce nebezpečné látky N
* 20 01 38 drevo iné ako uvedené v 20 01 37 O
* 20 01 39 plasty O
* 20 01 40 kovy O
* 20 01 40 01 meď, bronz, mosadz O
* 20 01 40 02 hliník O
* 20 01 40 03 olovo O
* 20 01 40 04 zinok O
* 20 01 40 05 železo a oceľ O
* 20 01 40 06 cín O
* 20 01 40 07 zmiešané kovy O
* 20 01 41 odpady z vymetania komínov O
* 20 01 99 odpady inak nešpecifikované O

b) Odpady zo záhrad a z parkov (vrátane odpadu z cintorínov):

* 20 02 01 biologicky rozložiteľný odpad O
* 20 02 02 zemina a kamenivo O
* 20 02 03 iné biologicky nerozložiteľné odpady O

c) Iné komunálne odpady:

* 20 03 01 zmesový komunálny odpad O
* 20 03 02 odpad z trhovísk O
* 20 03 03 odpad z čistenia ulíc O
* 20 03 04 kal zo septikov O
* 20 03 06 odpad z čistenia kanalizácie O
* 20 03 07 objemný odpad O
* 20 03 08 drobný stavebný odpad O
* 20 03 99 komunálne odpady inak nešpecifikované O

**Čl. 6**

**Povinnosti pôvodcu komunálnych odpadov**

Pôvodca KO je povinný:   
a) nakladať alebo zaobchádzať s KO v súlade s týmto VZN,   
b) používať na uloženie zmesového KO iba nádobu patriacu k nehnuteľnosti ktorú užíva, t. j. zakazuje sa vyhadzovať zmesový KO do zberných nádob určených pre iných účastníkov systému zberu,   
c) likvidovať príležitostne vzniknuté, väčšie množstvo zmesového KO, iba prostredníctvom špeciálne označených zberných vriec na zmesový KO s identifikátorom obce. (presnejšie pravidlá sú stanovené v časti „Systém zberu a prepravy zmesových komunálnych odpadov“),   
d) chrániť zberné nádoby pred poškodením a odcudzením,   
e) zdržať sa konania, ktoré by mohlo viesť k odlepeniu, alebo poškodeniu obcou prideleného identifikátora, ktorým je daná zberná nádoba označená,   
f) triediť KO podľa jednotlivých druhov,   
g) zabezpečiť prístup k zberným nádobám alebo zberným vreciam v deň vývozu od 07:00 hod., ak sú umiestnené na súkromných pozemkoch je nutné zabezpečiť umiestnenie zbernej nádoby na zvozové stojisko zberných nádob, v stanovený deň vývozu,   
h) riadiť sa stanoveným harmonogramom vývozu,   
i) po zbere odpadu vrátiť zbernú nádobu bezodkladne na pôvodné miesto, pokiaľ zvozové dočasné stojisko nie je totožné so stálym (t. j. určeným) stojiskom zberných nádob,   
j) zberné nádoby ponechávať na chodníkoch a iných verejných priestranstvách len na dobu nevyhnutne potrebnú pre zber.   
2. Pôvodca ako organizátor kultúrnych, športových aj jednorazových podujatí a činností pre verejnosť je povinný:    
a) zabezpečiť dostatok zberných nádob, resp. vriec na zmesový KO,   
b) zabezpečiť triedený zber zložiek odpadu,   
c) realizovať opatrenia pre zníženie tvorby odpadov v rámci poskytovanej činnosti.   
3. Vlastník, správca, alebo nájomca nehnuteľnosti je okrem vyššie uvedených povinností ďalej povinný:   
a) zabezpečiť dostatočné množstvo zberných nádob, v prípade preplňovania zberných nádob prehodnotiť ich veľkosť, resp. množstvo a situáciu bezodkladne riešiť s obcou,   
b) udržiavať zberné nádoby v dobrom technickom stave, zabezpečiť ich proti rozkrádaniu a poškodeniu a zabezpečiť, aby nedochádzalo k ich preplňovaniu,   
c) umiestniť zberné nádoby na zmesový KO a na jednotlivé zložky KO prednostne na svoj pozemok. Ak to nie je možné, umiestniť ich na patrične upravenom pozemku po dohode s jeho vlastníkom alebo správcom tak, aby boli ľahko prístupné a ich umiestnenie nespôsobovalo hygienické ani estetické závady a aby premiestňovanie zberných nádob na miesto nakladania s odpadmi bolo čo najjednoduchšie.

# III. ČASŤ

**NAKLADANIE SO ZMESOVÝM KOMUNÁLNYM ODPADOM, DROBNÝMI STAVEBNÝMI ODPADMI, SPÔSOB ZBERU OBJEMNÉHO ODPADU A ODPADU Z DOMÁCNOSTÍ S OBSAHOM ŠKODLIVÝCH LÁTOK**

**Čl. 7**

### Systém zberu a prepravy zmesových komunálnych odpadov

1. Na území obce Vidiná sa systém zberu KO, do ktorého sú povinní sa zapojiť všetci pôvodcovia odpadu, zavádza pre:    
a) FO – občanov, ktorí majú v obci trvalý pobyt alebo prechodný pobyt, alebo ktorí sú na území obce oprávnení užívať, alebo užívajú nehnuteľnosť,   
b) FOP (rozumej FO podnikateľov) - ktoré majú miesto podnikania, alebo prevádzku na území obce,   
c) PO – právnické osoby, ktoré majú sídlo alebo prevádzku na území obce.

2. Na území obce Vidiná je zavedený množstvový systém zberu komunálneho odpadu pre všetkých pôvodcov KO v obci.

3. Pri množstevnom zbere poplatník má možnosť platiť poplatok za odpady vo výške, ktorá zodpovedá skutočnému množstvu ním vyprodukovaných odpadov takým spôsobom, že voľbou vhodného objemu zbernej nádoby a intervalu vyprázdňovania zberných nádob vždy bude mať pripravenú k odvozu plnú zbernú nádobu.

4. Na území obce sa poplatok za KO a DSO platí v zmysle VZN o miestnych daniach a miestom poplatku za KO a DSO.

5. Ak pôvodca odpadu užíva zbernú nádobu v rozpore s týmto VZN, obec je oprávnená doúčtovať si poplatok zodpovedajúci skutočne používanej veľkosti nádoby a intervalu jej vývozu.

6. Pri množstvovom zbere si pôvodca komunálneho odpadu individuálne určí interval odvozu komunálnych odpadov:

1. jedenkrát za dva týždne,
2. jedenkrát za mesiac,
3. jedenkrát za tri mesiace

kratší interval, ako jedenkrát za tri mesiace, nie je možný. Nie je možné ani vrátenie preplatku pri intervale odvozu – jedenkrát za tri mesiace.

7. Na zber zmesového komunálneho odpadu sú v obci Vidiná určené zberné nádoby vo veľkosti:   
a) KUKA nádoba 110 litrov  
b) KUKA nádoba 120 litrov   
c) KUKA nádoba 240 litrov  
d) plastové vrecia 110 litrov čierne -  jednorazové s číselným QR kódom  
   
8. Každá zberná nádoba musí byť označená identifikátorom – QR kódom, ktorý určí a dodá obec. Neoznačená zberná nádoba nebude vyvezená. 

9. Vhodný objem zbernej nádoby a interval vývozu sa ustanoví v „Dohode o využívaní a vyúčtovaní množstvového zberu za KO a DSO“ (vzor dohody je prílohou platného VZN o miestnych daniach a miestnom poplatku za KO a DSO).

10.  **Náklady na zabezpečenie zbernej nádoby na** zmesový komunálny odpad **sú zahrnuté do nákladov poplatku za zber KO v obci.**

**11. Z**berné nádoby na zmesový komunálny odpad zabezpečuje obec, pri znehodnotení nádoby alebo strate pred uplynutím jej životnosti je jej užívateľ povinný zakúpiť si novú nádobu na vlastné náklady. Takto zakúpená nádoba musí byť v súlade s týmto VZN ako aj požiadavkami zberovej spoločnosti.

12. Zber zmesového komunálneho odpadu uskutočňuje podľa harmonogramu zvozu zberová spoločnosť, ktorá má uzatvorenú zmluvu na vykonávanie tejto činnosti s obcou. Harmonogram zberu je zverejnený v Prílohe č. 1 tohto VZN, na webstránke obce (www.vidina.sk) a na úradnej tabuli obce.

13. Zberné nádoby sa nesmú preplňovať ani preťažovať odpadom. Nádoby, ktoré sú opatrené krytom, sa musia po vložení odpadu uzavrieť. Zberová spoločnosť, ktorá na území obce vykonáva zber a prepravu zmesových komunálnych odpadov a triedený zber komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, je povinná :

a) vyprázdňovať zberné nádoby odpadov tak, aby nedošlo k hygienickým, bezpečnostným, ekologickým a iným závadám, príp. ku škode na majetku.

b) po vyprázdnení zberné nádoby umiestniť späť na pôvodné miesto,

c) v prípade rozsypania odpadov pri vyprázdňovaní zberných nádob, tieto odstrániť

d) uskutočňovať v súlade s harmonogramom vývoz zberných nádob,

e) uskutočňovať v súlade s harmonogramom vývoz vriec na triedené zložky, ktoré obsahujú určenú zložku.

14. Pôvodcovia zmesového KO sú povinní vzniknutý odpad ukladať len do, pre nich obcou určených zberných nádob. V prípade, že im príležitostne vznikne väčšie množstvo odpadu a nádoba nie je postačujúca, je možné na ObÚ zakúpiť si špeciálne označené zberné vrece na zmesový KO s identifikátorom obce. Tieto zberné vrecia môžu byť vyložené k zbernej nádobe pri najbližšom vývoze zbernej nádoby a budú odvezené. V cene tohto zberného vreca sú zahrnuté náklady na jeho zber, odvoz a likvidáciu odpadu.

15. Neoznačené vrecia s odpadom od zberných nádob nebudú odvážané. Ukladať ZKO vedľa nádob, alebo nádob ktoré nemá pôvodca odpadu oficiálne pridelené v súlade s týmto VZN je zakázané.

****Čl. 8****

### Stanovisko nádob na zmesový komunálny odpad a nádob na triedený zber

**1. Pre zabezpečenie odvozu odpadu je vlastník (správca, resp. nájomca) nehnuteľnosti povinný zriadiť miesto pre nádoby/vrecia a splniť nasledujúce podmienky zabezpečujúce, aby:**

**a) k vyhradenému miestu bol zabezpečený nerušený prístup a dostatočný priestor na vhodnú manipuláciu s nádobami /vrecami/ na odpad,**   
**b) nebol narušený vzhľad okolia a hygiena prostredia,**

**c) nádoby neboli umiestnené trvalo na chodníku, komunikácii alebo parkovisku,**

**d) nádoby boli umiestnené na spevnenom podklade,**

2. Fyzickým osobám sa zakazuje premiestňovať zberné nádoby, vyprázdňovať ich alebo

vyberať si časti odpadu.

**3. Miesto stáleho i dočasného umiestnenia nádob na odpad pri bytových domoch určí vlastník /správca, resp. nájomca/ nehnuteľnosti.**

**4. Na chodníkoch a komunikáciách možno nádoby ponechať iba na dobu nevyhnutnú na ich vyprázdnenie. Po vyprázdnení sa musia nádoby umiestniť na vyhradené miesto.**

5. Vlastníci resp. užívatelia zberných nádob sú povinní udržiavať v ich okolí poriadok a čistotu.

6. Pri určenom systéme zberu je pôvodca komunálneho odpadu povinnýrešpektovať pravidlá triedeného zberu a zaraďovať odpad podľa farby zbernej nádoby.

****Čl. 9****

### Zber zmesového komunálneho odpadu z uličných smetných nádob

1. KO vznikajúci pri pobyte osôb na verejných priestranstvách a verejne prístupných miestach obce je zbieraný uličnými zbernými nádobami.

2. Každý na území obce je povinný ukladať tento odpad iba do nádob na to určených.

3. Do uličných zberných nádob je zakázané ukladať iný odpad ako zmesový KO, ktorý vzniká pri pobyte osôb na verejných priestranstvách a verejne prístupných miestach, t.j. KO a iný odpad z domácností, odpady z podnikateľskej činnosti, odpady z trhovísk a pod.

4. Úmyselné poškodzovanie, či premiestňovanie uličných zberných nádob je zakázané.

Čl. 10

### Zber drobného stavebného odpadu

* 1. Prepravu a zneškodňovanie DSO presahujúci objem 2m3/osoba/rok si zabezpečí stavebník na vlastné náklady. Pristavenie VOK si občan ako aj FO objednáva u organizácie poverenej zberom prostredníctvom obce.
  2. Pôvodcovia DSO sú povinní ich triediť podľa jednotlivých druhov (zemina a kamenivo, výkopová zemina, zmiešané odpady zo stavieb a demolácií bez nebezpečných látok, kovov, dreva, plastov a iné).
  3. Prostredníctvom mobilného zberu môžu občania na vopred vyhlásenom mieste v stanovený deň odplatne odovzdať drobný stavebný odpad do pristavenej zbernej nádoby.
  4. K drobnému stavebnému odpad, ktorý vyprodukujú občania, patria zmesi betónu, tehál, obkladačiek, dlaždíc, keramiky a pod.
  5. Držitelia DSO sú povinní odpad pred odovzdaním prednostne vytriediť na jednotlivé zložky: sklo, kovy, plasty, papier a lepenku.
  6. Zakazuje sa ukladať drobný stavebný odpad do nádob a vriec na zmesový komunálny odpad alebo vedľa nich.
  7. Vykonávať zber, prepravu, zhodnocovanie a zneškodňovanie drobných stavebných odpadov môže len organizácia zodpovedná za zber komunálneho odpadu, ktorá má uzatvorenú zmluvu na vykonávanie tejto činnosti s obcou, ak túto činnosť nezabezpečuje obec sama.

8. Výšku poplatku za množstvový zber DSO určí obec vo Všeobecnom záväznom nariadení.

Čl. 11

Nakladanie so stavebnými odpadmi a odpadmi z demolácií

1. Stavebné odpady a odpady z demolácií sú odpady, ktoré vznikajú v dôsledku uskutočňovania stavebných prác, zabezpečovacích prác, ako aj prác vykonávaných pri údržbe stavieb, pri úprave stavieb alebo odstraňovaní stavieb (ďalej len „stavebné a demolačné práce“).

2.  Pôvodcom odpadu, ak ide o odpady vznikajúce pri stavebných prácach a demolačných prácach, vykonávaných v sídle alebo mieste podnikania, organizačnej zložke alebo v inom mieste pôsobenia právnickej osoby alebo fyzickej osoby – podnikateľa, je právnická osoba alebo fyzická osoba – podnikateľ, pre ktorú sa tieto práce v konečnom štádiu vykonávajú.

3.  Pri stavebných prácach a demolačných prácach vykonávaných pre fyzické osoby je pôvodcom odpadov ten, kto uvedené práce vykonáva.   
4. Pôvodca odpadu zodpovedá za nakladanie s odpadmi podľa zákona o odpadoch a plní povinnosti podľa § 14 tohto zákona.

**ČL. 12**

### Zber objemného odpadu

1. Objemný odpad predstavujú komunálne odpady, ktoré pre svoju veľkosťou nie sú umiestniteľné do určených nádob na zmesový odpad alebo príslušnej nádoby na triedený zber. Sú to hlavne nábytky, staré okná, dvere, nádoby, plechové rúry, ak sú súčasťou komunálneho odpadu a podobne.

2. Zakazuje sa odkladať objemný odpad do priestoru vyhradeného miesta pre zberové nádoby, ako aj vedľa zberných nádob na pravidelný zber komunálneho odpadu a na verejné priestranstvá obce.

3. Obec zabezpečuje podľa potreby, najmenej dvakrát do roka (na jar a na jeseň) zber a prepravu objemného odpadu v obci prostredníctvom veľkoobjemových kontajnerov.

4. Obec zabezpečuje informovanosť obyvateľov o zbere objemného odpadu vopred osobitným oznamom, pričom využije všetky možnosti informačného systému obce.

### Čl. 13

### Zber odpadu s obsahom škodlivín (odpadové motorové a mazacie oleje, farbivá, chemikálie a iné nebezpečné odpady)

1. Zložky komunálneho odpadu s obsahom škodlivín (nebezpečný odpad) sú ich držitelia povinní vytrieďovať z komunálneho odpadu a zabezpečiť ich odovzdanie na príslušnom zbernom mieste, ktoré určí obec a zabezpečí ich odvoz a likvidáciu v termíne, ktorý vopred oznámi na webovom sídle obce, miestnym rozhlasom a oznamom na verejných tabuliach.

2. Obec zabezpečuje podľa potreby, najmenej dvakrát do roka zber a prepravu oddelene zbieraných zložiek komunálneho odpadu z domácností s obsahom škodlivých látok na účely ich zhodnotenia alebo zneškodnenia.

3. Do skupiny odpadov s obsahom škodlivín patrí: rozpúšťadlá, staré farby, lepidlá, živice, laky, kyseliny, zásady, fotochemické látky, pesticídy a chemické prípravky na ošetrovanie rastlín a drevín, umelé hnojivá, detergenty (pracie prášky, čistiace prostriedky), drevo obsahujúce nebezpečné látky, handry znečistené olejom, farbami, obaly znečistené nebezpečnými látkami a pod.

4. Odpad s obsahom škodlivín je zakázané ukladať do zberných nádob alebo vedľa nich (do priestoru vyhradeného miesta pre zberné nádoby/vrecia) a na verejné priestranstvá obce.

### 

### IV. ČASŤ

**TRIEDENÝ ZBER ZLOŽIEK KOMUNÁLNEHO ODPADU**

**Čl. 14**

### Systém triedeného zberu a prepravy komunálnych odpadov

1. V obci sa vykonáva triedený zber:

a) elektroodpadov z domácností,

b) papiera, skla, plastov, kovov (odpady z neobalových výrobkov sa zbierajú spolu s odpadmi z obalov), tetrapaky - „kompozitné materiály“

c) použitých prenosných batérií a akumulátorov a automobilových batérií a akumulátorov,

d) jedlých olejov a tukov z domácností,

e) biologicky rozložiteľných odpadov zo záhrad a parkov vrátane odpadu z cintorínov,

f) biologicky rozložiteľného kuchynského odpadu, okrem toho, ktorého fyzická osoba – podnikateľ a právnická osoba , ktorá prevádzkuje zariadenie spoločného stravovania

g) viacvrstvových kombinovaných materiálov na báze lepenky – „kompozitné materiály“ od mlieka,džúsov a pod.,

2. Na triedený zber komunálnych odpadov sú určené zberné nádoby, vrecia a mobilný zber v zmysle popisu triedeného zberu uvedeného v tomto VZN. Náklady na zabezpečenie zberných nádob na triedený zber zložiek komunálnych odpadov, pri ktorých sa uplatňuje rozšírená zodpovednosť výrobcov, znáša výrobca vyhradeného výrobku, príslušná organizácia zodpovednosti výrobcov alebo tretia osoba.

3. Náklady na zabezpečenie zberných nádob na triedený zber zložiek komunálnych odpadov, pri ktorých sa neuplatňuje rozšírená zodpovednosť výrobcov, znáša obec a môže ich zahrnúť do miestneho poplatku za komunálne odpady a drobné stavebné odpady.

4. Triedený zber komunálnych odpadov uskutočňuje podľa harmonogramu zvozu zberová spoločnosť v zmysle popisu triedeného zberu uvedeného v tomto VZN. Harmonogram zvozu je zverejnený na webstránke obce ([www.vidina.sk](http://www.vidina.sk)) a na úradnej tabuli obce.

5. Zberová spoločnosť, ktorá na území obce vykonáva zber a prepravu zmesových komunálnych odpadov a triedený zber komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, je povinná:

a) vyprázdňovať zberné nádoby odpadov tak, aby nedošlo k hygienickým, bezpečnostným, ekologickým a iným závadám, príp. ku škode na majetku,

b) po vyprázdnení zberné nádoby umiestniť späť na pôvodné miesto,

c) v prípade rozsypania odpadov pri vyprázdňovaní zberných nádob, tieto odstrániť,

d) v prípade poškodenia zbernej nádoby pri manipulácii zabezpečiť na vlastné náklady jej opravu alebo výmenu,

e) mesačne predložiť obci výkaz o  množstve odpadov, s  ktorými nakladala počas tohto obdobia, jeho druhovej skladbe, o spôsobe nakladania s  týmto odpadom, o spôsobe jeho využitia (vrátane množstva vytriedeného KO), úpravy alebo zneškodňovania, prípadne o inom spôsobe nakladania s týmito odpadmi,

f) zabezpečovať vývoz objemného odpadu, drobného stavebného odpadu a biologicky rozložiteľného odpadu v  rozsahu a  za podmienok uvedených v tomto nariadení,

g) uskutočňovať v súlade s harmonogramom vývoz zberných nádob,

h) uskutočňovať v súlade s harmonogramom vývoz vriec na triedené zložky, ktoré obsahujú určenú zložku.

6. Ten, kto vykonáva zber odpadu alebo výkup odpadu od fyzickej osoby, je povinný:

a) zverejňovať druhy zbieraných alebo vykupovaných odpadov vrátane podmienok zberu odpadov alebo výkupu odpadov,

b) označiť zariadenie na zber odpadov alebo výkup odpadov,

c) zaradiť odpad odobratý od takejto osoby ako komunálny odpad; toto ustanovenie sa nevzťahuje na zber starých vozidiel a odpadových pneumatík,

d) oznamovať obci údaje o druhu a množstve vyzbieraného odpadu alebo vykúpeného odpadu.

**Čl. 15**

### Triedený zber komunálnych odpadov - elektroodpadov z domácností

1. Obec má uzavretú zmluvu s  treťou osobou pre elektroodpady, ktorá prevádzkuje systém nakladania s elektroodpadmi, ktoré boli oddelene vyzbieranými z komunálneho odpadu.

*/Patria sem: napr. televízory, rádiá, počítačová, kancelárska a telekomunikačná technika, videá, diskmany, digitálne hodinky, variče, ohrievače, kávovary, práčky, elektromotory, ručné elektrické náradie atď/.*

Obeczabezpečí a umožní príslušnej zmluvnej organizácii zodpovednosti výrobcov na ich náklady

a) zaviesť a prevádzkovať na jej území systém oddeleného zberu elektroodpadu z domácností,

b) užívať v rozsahu potrebnom na tento účel existujúce zariadenia na zber komunálnych odpadov.

Pôvodcovia elektroodpadu sú povinní odovzdať elektroodpad z domácností na obcou určené miesto .

Elektroodpad je zakázané ukladať do zberných nádob určených na komunálny odpad, ukladať k zberným nádobám, rozoberať, zasahovať do nich a vyberať jednotlivé časti, ukladať na iné ako určené miesta v obci a na verejné priestranstvá obce.

Pôvodcovia elektroodpadu môžu elektroodpad bezplatne odovzdať distribútorom prostredníctvom spätného odberu priamo v predajni elektrospotrebičov.

Pôvodcovia elektroodpadu môžu elektroodpad bezplatne odovzdať prostredníctvom mobilného zberu, ktorý obec vopred vyhlási v miestnom rozhlase a na webstránke obce, na úradnej tabuli obce. Prostredníctvom mobilného zberu môžu občania v stanovený deň bezplatne odovzdať elektroodpad na určenom mieste.

Zakazuje sa odovzdať elektroodpad iným subjektom (napr. pouliční zberači, zberači na autách a pod.), ktorí nemajú uzatvorenú zmluvu na vykonávanie tejto činnosti s obcou.

**Čl. 16**

### Triedený zber komunálnych odpadov - papiera, skla, plastov, kovov (odpady z obalov a neobalových výrobkov)

1. Zberné nádoby použité na triedený zber komunálnych odpadov musia byť navzájom farebne rozlíšené ich vyhotovením v nasledujúcich farbách pre uvedené zložky komunálneho odpadu, ak sú v obci zbierané samostatne

1. modrá pre zložku papier,
2. zelená pre zložku sklo,
3. žltá pre spoločný zber zložiek plast, kovy, kompozitné obaly. Zberné nádoby podľa odseku 1 musia byť označené štítkom s rozmermi najmenej 20 cm x 25 cm, ktorý je čitateľný, nezmazateľný, umiestnený na zbernej nádobe na viditeľnom mieste a obsahuje údaje o tom, pre odpad z ktorých výrobkov je nádoba určená.

2. Obec má uzavretú zmluvu s organizáciou zodpovednosti výrobcov pre obaly:

**Plasty** – v rámci triedeného zberu sa zbierajú prostredníctvom vriec s obsahom 110 l. Zber odpadov prostredníctvom vriec zabezpečuje podľa harmonogramu zberu uvedená zberová spoločnosť.

*Patria sem: plastové obaly a plastové výrobky ako číre a farebné fólie, plastové : tašky, vrecká, vedrá a fľaštičky od kozmetických a čistiacich prípravkov, plastové vrecká od mlieka, prepravky fliaš, fľaše od nápojov, sirupov, rastlinných olejov, obaly od sladkostí, tégliky od jogurtov a rôzne plastové nádobky a hračky, penový polystyrén, poháriky z automatov a iné plastové nádobky, plastové vodoinštalačné a elektroinštalačné rúrky, obaly kozmetických výrobkov, plastové okná a plastový nábytok a pod.*

*Nepatria sem: znečistené obaly chemikáliami a olejmi, viacvrstvové obaly, hrubo znečistené plasty (zeminou, farbami), podlahové krytiny, guma, molitan a pod.*

**Kovy** v rámci triedeného zberu sa zbierajú prostredníctvom zberových nádob /kontajnerov/.Zber odpadov prostredníctvom nádobzabezpečuje podľa harmonogramu zberu zmluvná zberová spoločnosť. Obec určuje na triedený zber kovov, plastové vrecia o objeme 120 l, ktoré po vyprázdnení zberová spoločnosť vráti späť. Obec určuje na triedený zber interval vývozu, ktorí je 1 x mesačne. Vrecia je potrebné v deň zberu vyložiť pred bránu. Konzervy a plechovky pred odovzdaním je potrebné vypláchnuť, aby v nich nezostali zvyšky jedál. Do

*Patria sem: kovové tuby od pást, obaly zo sprejov, hliníkový obal, konzervy, oceľové plechovky a pod.*

*Nepatria sem: kovy hrubo znečistené zvyškami jedla, farbami a rôznymi chemickými látkami.*

**Sklo** - v rámci triedeného zberu sa zbierajú prostredníctvom zberových vriec s obsahom 110 l. Zber odpadov prostredníctvom nádobzabezpečuje podľa harmonogramu zberu zmluvná zberová spoločnosť .

Patria sem: sklenené fľaše, nádoby, obaly a predmety zo skla, poháre, fľaštičky od kozmetiky, črepy, okenné sklo a pod.

Nepatria sem: korkové zátky, gumy, porcelán, keramika, zrkadlá, drôtové sklo, fľaše z umelej hmoty, časti uzáverov fliaš, žiarovky, žiarivky a pod.

**Papier** – v rámci triedeného zberu sa zbierajú prostredníctvom zberových vriec s obsahom 110 l. Zber odpadov prostredníctvom vriec zabezpečuje podľa harmonogramu zberu zmluvná zberová spoločnosť .

*Patria sem: noviny, časopisy, zošity, knihy, listy, kancelársky papier, papierové vrecká, papierová lepenka, krabice z tvrdého papiera, kartón, obálky, letáky, katalógy, telefónne zoznamy, plagáty, pohľadnice, baliaci a krepový papier a pod.*

*Nepatria sem: umelohmotné obaly, vrstvené obaly, voskový papier, papier s hliníkovou fóliou, obaly na mrazené potraviny, krabičky od cigariet, mastný papier, kopírovací papier a pod.*

Kompozitné materiály na báze lepenky, ktoré sa zaraďujú v zmysle Katalógu odpadov pod katalógové číslo odpadu 20 01 03 – papier a lepenka – O. Ide o materiály tvorené minimálne dvoma kompaktne spojenými vrstvami, ktoré sú určené na manipuláciu a prepravu tovaru. V rámci triedeného zberu sa zbierajú prostredníctvom 110 l vriec. Zber odpadov prostredníctvom vriec mobilného zberu zabezpečuje podľa harmonogramu zberu príslušná zberová spoločnosť 1 x za mesiac.

*Patria sem: viacvrstvové obaly od mlieka, smotany a iných mliečnych výrobkov, ovocných štiav a džúsov, vína a avivážnych prostriedkov.*

*Nepatria sem : viacvrstvové obaly od kávy, vreckových polievok, pudingov, práškov do pečiva, práškového cukru, korenín, nanukov, kakaového prášku a pod., znečistené kompozitné obaly, vrchnáky z kompozitných krabíc.*

Harmonogram zvozu jednotlivých triedených zložiek je zverejnený v Prílohe č. 1 VZN, na webstránke obce a úradnej tabuli obce.

3. Zakazuje sa odovzdávať triedený komunálny odpad - papier, plasty, kovy, kompozitné materiály na báze lepenky iným subjektom (napr. uliční zberači a pod.), ktorí nemajú uzatvorenú zmluvu na vykonávanie tejto činnosti s obcou a iným ako zmluvným organizáciám zodpovednosti výrobcov.

Čl. 17

### Triedený zber komunálnych odpadov – použitých batérií a akumulátorov

1. Obec má uzavretú zmluvu s treťou osobou pre batérie a akumulátory, ktorá prevádzkuje systém združeného nakladania s batériami a akumulátormi, oddelene vyzbieranými z komunálnych odpadov.

2. Občania môžu použité batérie a akumulátory bezplatne odovzdať prostredníctvom mobilného zberu, ktorý obec vopred vyhlási na webovom sídle obce [www.vidina.sk](http://www.vidina.sk), rozhlasom a na informačných tabuliach obce. Prostredníctvom mobilného zberu môžu občania na vopred vyhlásenom mieste v stanovený deň bezplatne odovzdať použité batérie a akumulátory do pristaveného zberného auta.

3. Použité batérie a akumulátory je zakázané ukladať do iných zberných nádob alebo vedľa nich a na verejné priestranstvá obce.

4. Zakazuje sa odovzdať použité batérie a akumulátory iným subjektom (napr. pouliční zberači a pod.), ktorí nemajú uzatvorenú zmluvu na vykonávanie tejto činnosti s obcou.

5. Použité batérie a akumulátory, ktoré sú súčasťou elektroodpadu z domácností sa zbierajú spolu s týmto odpadom.

6. Zabezpečenie zberu batérií a akumulátorov z domácností nie je zahrnuté do miestneho poplatku za zmesový komunálny odpad. Náklady na zber, prepravu a zhodnocovanie batérií a akumulátorov znáša výrobca, tretia osoba, resp. organizácia zodpovednosti výrobcov.

7. Zber batérií a akumulátorov sa uskutočňuje dvakrát ročne z miesta ktoré určí obecný úrad .

8. *Do použitých batérií a akumulátorov patria: prenosné (gombíkové, tužkové, ...) a automobilové batérie a akumulátory.*

9. *Do použitých batérií a akumulátorov nepatria: priemyselné batérie a akumulátory, zmesový komunálny odpad, či iné odpady.*

Čl. 18

### Triedený zber komunálnych odpadov – veterinárnych liekov a humánnych liekov nespotrebovaných fyzickými osobami a zdravotníckych pomôcok

1. Držiteľ nespotrebovaných veterinárnych liekov a humánnych liekov je povinný odovzdať ich do verejných lekární, ktoré sú povinné ich zhromažďovať.

2. Nespotrebované lieky je zakázané vyhadzovať do zmesového komunálneho odpadu.

3. Zakazuje sa nespotrebované lieky ukladať do zberných nádob alebo vedľa nich a na verejné priestranstvá obce.

Čl. 19

### Nakladanie s biologicky rozložiteľným kuchynským a reštauračným odpadom od prevádzkovateľa kuchyne

1. Za nakladanie s biologicky rozložiteľným kuchynským a reštauračným odpadom od prevádzkovateľa kuchyne je zodpovedný prevádzkovateľ kuchyne a reštauračného zariadenia.

2. Biologicky rozložiteľný kuchynský a reštauračný odpad sa zakazuje ukladať do nádob určených na zber komunálnych odpadov.

3. Náklady spojené so zberom, skladovaním, prepravou a spracovaním vrátane nákladov na zberné kontajnery a iné obaly hradí prevádzkovateľ kuchyne, reštaurácie (nie sú súčasťou miestneho poplatku).

4. Zber a zberné nádoby na biologicky rozložiteľný kuchynský a reštauračný odpad musia spĺňať požiadavky ustanovené nariadením č. 1069/2009 a nariadenia EP a Rady EP č. 852/2004 o hygiene potravín.

5. Prevádzkovateľ kuchyne musí primerane zabezpečiť skladovanie odpadu do doby odovzdania na jeho spracovanie tak, aby sa k obsahu kontajnera nedostali hlodavce a iné živočíchy ani verejnosť.

6. Zberné nádoby musia byť umiestené v areáli prevádzkovateľa kuchyne.

7. Frekvencia zberu musí zohľadňovať aj teploty prostredia (leto/zima), pričom v letnom období frekvencia zberu musí byť vyššia. Zber a zberné nádoby musia spĺňať požiadavky ustanovené nariadením č. 1069/2009 a nariadenia EP a Rady EP č.852/2004 o hygiene potravín.

8. Ak prevádzkovateľ kuchyne, reštaurácie nezabezpečuje zber, prepravu a ďalšie nakladanie sám, ale prostredníctvom tretieho subjektu, musí mať na tento účel s ním uzatvorenú zmluvu a zároveň musí ísť o subjekt, ktorý je oprávnený na nakladanie s týmto odpadom, pričom sa vyžaduje, aby tento subjekt spĺňal aj osobitné požiadavky v zmysle zákona č. 39/2007 Z.z. o veterinárnej starostlivosti v znení neskorších predpisov a aby mala schválenie na vykonávanie činnosti spracovania týchto odpadov príslušnou Regionálnou veterinárnou a potravinovou správou.

9. Prevádzkovateľ kuchyne, reštaurácie je povinný oznámiť obci, či nakladanie s týmto odpadom si zabezpečuje sám alebo prostredníctvom tretieho subjektu, s ktorým uzatvoril zmluvu, a ktorý má potrebné oprávnenie na nakladanie s týmto odpadom.

10. Pri nakladaní s týmto BRO je prevádzkovateľ kuchyne, reštaurácie povinný postupovať v súlade s programom odpadového hospodárstva obce.

11. Prevádzkovateľ kuchyne, reštaurácie je povinný dodržiavať zákaz kŕmenia zvierat kuchynským a reštauračným odpadom, okrem kožušinových zvierat. Zákaz skrmovania sa vzťahuje aj na zvieratá v útulkoch, na chovných staniciach atď.

12. Zakazuje sa prevádzkovateľovi kuchyne zbaviť sa použitých jedlých olejov a tukov vypúšťaním do kanalizácie.

Čl. 20

### Triedený zber odpadu z textilu

1. Pod odpadom z textilu sa rozumie:

- poškodený, nenositeľný textil a šatstvo ( všetky druhy odevov, prikrývky, deky, posteľná bielizeň, doplnky, k oblečeniu, záclony , záves a pod.

2. Triedený zber odpadu z textilu prebieha prostredníctvom mobilného zberu, ktorý obec vopred vyhlási v miestnom rozhlase a na webstránke obce, na úradnej tabuli obce. Prostredníctvom mobilného zberu môžu občania v stanovený deň bezplatne odovzdať odpad zo šatstva a textilu na určenom mieste.

3. Vykonávať zber, prepravu, zhodnocovanie a zneškodňovanie odpadu z textilu môže len organizácia zodpovedná za zber komunálneho odpadu, ktorá má uzatvorenú zmluvu na vykonávanie tejto činnosti s obcou.

**Zber textilu vhodného na opätovné použitie**

* 1. Pod šatstvo a textilom vhodným na zber sa rozumie:
* čisté suché šatstvo (všetky druhy odevov, deky, posteľná bielizeň),
* topánky (topánky iba v pároch, nezničené),
* doplnky k oblečeniu (čiapky, šály, a pod.)

2. Triedený zber textilu vhodného na opätovné použitie prebieha celoročne do označených špeciálnych kontajnerov, ktoré sú umiestnené na území obce.

3. Kontajnery sú vlastníctvom zmluvného partnera obce, ktorý zodpovedá za ich údržbu a vyprázdňovanie.

4. Interval vývozov kontajnerov na šatstvo je jedenkrát mesačne.

5. Vykonávať zber, prepravu, zhodnocovanie a zneškodňovanie odpadu z textilu môže len organizácia zodpovedná za zber komunálneho odpadu, ktorá má uzatvorenú zmluvu na vykonávanie tejto činnosti s obcou. Obec vedie evidenciu o množstve vyzbieraného odpadu z textilu. Údaje o množstve uvádza v hláseniach pre Štatistický úrad SR.

6. Ako doplnkový spôsob zberu textilu obec zabezpečí formou zbierok organizovaných charitatívnymi organizáciami alebo inými subjektmi po dohovore s obcou.

**Čl. 21**

**Nakladanie s odpadovými pneumatikami, zber starých vozidiel**

1. Odpadové pneumatiky nie sú súčasťou komunálnych odpadov. Zber, prepravu a zneškodnenie odpadových pneumatík nezabezpečuje obec.

2. Konečný používateľ pneumatiky je povinný pneumatiku po tom, ako sa stala odpadovou pneumatikou, odovzdať bezplatne distribútorovi pneumatík (pneuservis, autoservis) okrem odpadových pneumatík umiestnených na kolesách starého vozidla odovzdávaného osobe oprávnenej na zber starých vozidiel alebo spracovateľovi starých vozidiel. Distribútor pneumatík je povinný zabezpečiť na svojich predajných miestach bezplatný spätný zber odpadových pneumatík, bez ohľadu na výrobnú značku a na dátum uvedenia pneumatík na trh, po celú prevádzkovú dobu.

3. Držiteľ starého vozidla je povinný bezodkladne zabezpečiť odovzdanie starého vozidla osobe vykonávajúcej zber starých vozidiel alebo spracovateľovi starých vozidiel. Zber starých vozidiel môže vykonávať spracovateľ starých vozidiel ak má súhlas na prevádzkovanie zariadenia na zber starých vozidiel a uzavretú zmluvu so spracovateľom starých vozidiel.

**Čl. 22**

### Zber kalu zo septikov a žúmp

1. Majitelia septikov resp. ich iní užívatelia ako nájomcovia, správcovia a pod., ktorí nie sú napojení na vybudovanú splaškovú kanalizáciu, sú povinní zabezpečiť na vlastné náklady a v intervaloch zodpovedajúcich kapacite žumpy zneškodnenie kalov prostredníctvom oprávnenej osoby v súlade s platnými predpismi a na žiadosť obce preukázať platným potvrdením o likvidácii odpadu .

2. Vlastník alebo užívateľ septiku alebo žumpy je povinný ich udržiavať a prevádzkovať tak, aby nedochádzalo k únikom odpadových vôd do okolia a k ohrozovaniu alebo poškodzovaniu zdravia obyvateľov alebo životného prostredia.

3. Každý majiteľ septiku alebo žumpy je povinný po dobu 3 rokov viesť evidenciu a uchovávať doklady o zabezpečení vývozu kalu organizáciou oprávnenou na zber odpadov (kalov) a o jeho zhodnotení alebo zneškodnení na určenom mieste.

**V.ČASŤ**

NAKLADANIE S BIOLOGICKY ROZLOŽITEĽNÝM KOMUNÁLNYM ODPADOM

Čl. 23

Základné pojmy pri nakladaním s biologicky rozložiteľným komunálnym odpadom

1. Biologicky rozložiteľný odpad je odpad, ktorý je schopný rozložiť sa anaeróbnym spôsobom alebo aeróbnym spôsobom, ako je najmä odpad z potravín, odpad z papiera a lepenky, odpad zo záhrad a parkov.

2. Biologický odpad je odpad zo záhrad a parkov, potravinový odpad a kuchynský odpad z domácností, kancelárií, reštaurácií, veľkoobchodu, jedální, stravovacích zariadení a maloobchodných zariadení, ktorý je biologicky rozložiteľný a porovnateľný biologický odpad z potravinárskych závodov.

3. Biologicky rozložiteľné komunálne odpady sú všetky druhy biologicky rozložiteľných odpadov, ktoré je možné zaradiť do skupiny 20 Komunálne odpady.

4. Biologicky rozložiteľný komunálny odpad zahŕňa nasledujúce druhy odpadov:  
a) biologicky rozložiteľný kuchynský odpad okrem toho, ktorého pôvodcom je fyzická osoba – podnikateľ a právnická osoba, ktorá prevádzkuje zariadenie spoločného stravovania (katalógové číslo 20 01 08),   
b) jedlé oleje a tuky z domácností (katalógové číslo 20 01 25),  
c) biologicky rozložiteľné odpady zo záhrad a parkov vrátane odpadu z cintorínov (katalógové číslo 20 02 01).

5. Medzi biologicky rozložiteľný odpad zo záhrad a parkov vrátane odpadu z cintorínov (ďalej ako „biologicky rozložiteľný odpad zo záhrad“) patrí napríklad tráva, lístie, drevený odpad zo stromov, piliny.

6. Medzi biologicky rozložiteľný kuchynský odpad patria napríklad nespracované zostatky surovín, neskonzumované zostatky pokrmov a potravín, šupy z čistenia zeleniny a ovocia, kávové a čajové zvyšky, vaječné škrupiny, starý chlieb, potraviny po dobe spotreby alebo lehote minimálnej trvanlivosti alebo potraviny inak znehodnotené.

7. Kompostovanie biologicky rozložiteľného odpadu je riadený proces, pri ktorom sa činnosťou mikroorganizmov a makroorganizmov za prístupu vzduchu premieňa využiteľný biologicky rozložiteľný odpad na kompost.

8. Upravená nádoba na zber biologicky rozložiteľných komunálnych odpadov je nádoba s minimálnym rozsahom úpravy, ktorým sú vetracie otvory na tele nádoby, systém vetrania na veku, mriežka na dne nádoby oddeľujúca tekutú časť od pevnej časti.

9. Čiastočne upravená nádoba na zber biologicky rozložiteľných komunálnych odpadov je nádoba, ktorá nemá niečo z minimálneho rozsahu úpravy podľa bodu 8.

10. Neupravená nádoba na zber biologicky rozložiteľných komunálnych odpadov je nádoba, ktorá nemá žiadnu úpravu podľa bodu 8.

### Čl. 24

### Nakladanie s biologicky rozložiteľným odpadom zo záhrad a parkov vrátane odpadu z cintorínov

1. Je zakázané ukladať biologicky rozložiteľný odpad zo záhrad do zberných nádob na zmesový komunálny odpad.

2. Na území obce je zavedený a vykonávaný množstvový zber biologicky rozložiteľného odpadu zo záhrad:  
a) prostredníctvom vlastných kompostovacích zásobníkov v rodinných domoch a bytových domoch;  
b) prostredníctvom hnedých plastových zberných nádob s objemom 120 l priamo na miestach, kde sa produkuje. Zberná nádoba je označená nápisom „BIOLOGICKY ROZLOŽITEĽNÝ KOMUNÁLNY ODPAD“ alebo „BIOODPAD“ alebo „BIOLOGICKÝ ODPAD“.

3. Domácnosť, ktorá kompostuje biologicky rozložiteľný odpad zo záhrad prostredníctvom vlastných kompostovacích zásobníkov, je povinná predložiť obci čestné prehlásenie, že kompostuje biologicky rozložiteľný odpad zo záhrad prostredníctvom kompostovacieho zásobníka, a to každé tri roky. Za domácnosť podpisuje čestné prehlásenie jeden zástupca domácnosti. V čestnom prehlásení je uvedená informácia, že prehlásenie sa týka kompostovania biologicky rozložiteľného odpadu zo záhrad.

4. V prípade, ak obec zabezpečí kompostovací zásobník do domácnosti, spíše o tom preberací protokol, ktorý bude podpísaný zástupcom domácnosti a obce.

5. Obec zabezpečí pôvodcom biologicky rozložiteľného odpadu zo záhrad zberné nádoby na jeho ukladanie definované v predchádzajúcom bode 5 v prípade, ak nemajú kompostovací zásobník podľa bodu 3 a 4.

6. Náklady na zabezpečenie zberných nádob a kompostovacích zásobníkov na biologicky rozložiteľný komunálny odpad znáša pôvodca odpadu. Výška týchto nákladov nie je zahrnutá v miestnom poplatku za KO a DSO.

7. Na biologicky rozložiteľný odpad zo záhrad občania využívajú domáce kompostovanie. Na území obce je zavedený a vykonávaný množstvový zber biologicky rozložiteľného odpadu zo záhrad prostredníctvom **vlastných kompostovacích zásobníkov** v rodinných domoch a bytových domoch.

8. Obec zabezpečí kampaňový sezónny zber biologicky rozložiteľného komunálneho odpadu zo záhrad najmenej dvakrát do roka, a to v jarnom a jesennom období.  
9. Je zakázané ukladať bioodpad zo záhrad a parkov do zberných nádob na komunálny odpad na iné miesta než na to určené alebo ho spaľovať.

10. Obec vedie evidenciu o množstve biologicky rozložiteľného komunálneho odpadu v obci. Údaje o množstve a nakladaní vytriedeného biologicky rozložiteľného komunálneho odpadu uvádza v hláseniach pre Štatistický úrad SR.

11. Kompostovať možno: kvety, trávu, lístie, drevený odpad zo strihania a orezávania krovín a stromov, vypletú burinu, pozberové zvyšky z pestovania, zhnité ovocie a zeleninu, piliny, drevnú štiepku, hobliny, drevný popol, šupy z čistenia zeleniny a ovocia, kávové a čajové zvyšky, vaječné škrupiny, starý chlieb, zvyšky jedla, škrupiny z orecha, vlasy, chlpy, potraviny po záručnej dobe alebo inak znehodnotené.

12. Obec zabezpečuje kontrolu plnenia povinností vyplývajúcich z čestných prehlásení o kompostovaní, ako aj samotnú realizáciu kompostovania v obci priebežne ročne prostredníctvom pracovníkov obecného úradu a hlavného kontrolóra obce.

### Čl. 25

### Nakladanie s biologicky rozložiteľným kuchynským odpadom z domácností

1 Zber a prepravu biologicky rozložiteľného kuchynského odpadu obec v súlade s § 81 ods. 7 písm. b) bod 1 zákona obec zabezpečuje.

2. Obec umožňuje obyvateľom ako pôvodcom odpadu vlastné kompostovanie BRO za podmienky, že kompostovanie vykonávajú v súlade s ustanoveniami tohto nariadenia. Obyvateľ, ktorý chce v obci kompostovať vlastný odpad, musí obci preukázať, že zabezpečil všetky požadované podmienky. Zber kuchynského odpadu od fyzických osôb obec nezavádza, nakoľko si uplatňuje výnimku podľa § 81 ods. 21 písm. b) zákona o odpadoch

( 100% domácností kompostuje svoj vlastný odpad).

3. Na účely umožnenia kompostovania a preukázania splnenia podmienok výnimky podľa § 81 ods. 21 písm. b) zákona o odpadoch obec uzaviera v potrebnom rozsahu s obyvateľmi písomné dohody o kompostovaní ich vlastného BRKO na domácich kompostoviskách.

4. Za obyvateľov žijúcich spoločne v jednej domácnosti uzatvára obec len jednu dohodu o kompostovaní, a to s ich spoločným zástupcom.

5. Obec zabezpečuje kontrolu plnenia povinností vyplývajúcich z písomných dohôd o kompostovaní, ako aj samotnú realizáciu kompostovania v obci priebežne ročne prostredníctvom pracovníkov obecného úradu a hlavného kontrolóra obce.

6. Medzi biologicky rozložiteľný kuchynský odpad patria napríklad nespracované zostatky surovín, neskonzumované zostatky pokrmov a potravín, šupy z čistenia zeleniny a ovocia, kávové a čajové zvyšky, vaječné škrupiny, starý chlieb, potraviny po dobe spotreby alebo lehote minimálnej trvanlivosti alebo potraviny inak znehodnotené.

### Čl. 26

### Triedený zber komunálnych odpadov – jedlých olejov a tukov z domácností

1. Jedlé oleje a tuky z domácností sú použité jedlé oleje a niektoré rastlinné, živočíšne tuky, ktoré sa používajú v domácnosti pri príprave pokrmov a stávajú sa odpadom, ktorého sa jeho pôvodca potrebuje zbaviť. Medzi jedlé oleje a tuky nepatria motorové, hydraulické, či iné oleje a tuky, ktoré neboli pôvodne určené na konzumáciu, či na prípravu jedla.

2. Jedlé oleje a tuky z domácností je možné odovzdať v uzatvárateľných PET fľašiach na Obecnom úrade vo Vidinej, Športová 1.

3. Zakazuje sa zbaviť sa jedlých olejov a tukov z domácností vypúšťaním do kanalizácie, zmiešavať s komunálnym odpadom a ukladaním na verejné priestranstvá. Na území obce je zabezpečený zber a preprava použitých jedlých olejov a tukov. Zber použitých jedlých olejov a tukov sa uskutočňuje celoročne. Oleje a tuky sa odovzdávajú v plastových fľašiach s funkčným uzáverom, ktoré si pôvodcovia zabezpečujú sami.

**VI. ČASŤ   
   
Čl. 27**

**Výkon štátnej správy obcou**

1. Obec vo veciach štátnej správy odpadového hospodárstva :   
a) prejednáva priestupky v  odpadovom hospodárstve (§ 115 ods. 3 písm. a) zákona o odpadoch) a ukladá pokuty za priestupky (§ 115 ods. 2 písm. a) zákona o odpadoch),  
b) poskytuje držiteľovi odpadu informácie o umiestnení a činnosti zariadení na nakladanie s odpadmi na území obce.

**VII. ČASŤ**

**Čl. 28**

**Spôsob nahlasovania nezákonne umiestneného odpadu**

1. Oznámiť umiestnenie odpadu na nehnuteľnosti, ktoré je v rozpore so zákonom (ďalej len „nezákonné umiestnenie odpadu“) môže akákoľvek fyzická osoba alebo právnická osoba Okresnému úradu v Lučenci, Odbor starostlivosti o životné prostredie alebo obci, v ktorej územnom obvode sa táto nehnuteľnosť nachádza.

2. Pokiaľ fyzická alebo právnická osoba zistí nezákonné umiestnenie odpadu v územnom obvode obce, oznámi túto skutočnosť obci písomne na adresu obecného úradu.

3. Vlastník, správca alebo nájomca nehnuteľnosti je povinný bezodkladne po zistení, že na jeho nehnuteľnosti bol nezákonne umiestnený odpad, oznámiť túto skutočnosť príslušnému orgánu štátnej správy odpadového hospodárstva – Okresný úrad v Lučenci, Odbor starostlivosti o životné prostredie.

4. V prípade zistenia nezákonného uloženia odpadu sa k vykonaniu miestnej ohliadky prizve aj zástupca iného orgánu štátnej správy odpadového hospodárstva, ak je to odôvodnené. Zároveň v prípade, ak z oznámenia o nezákonnom umiestnení odpadu vyplýva, že ide o nezákonné umiestnenie odpadu v chránenom území, je povinnosť oznámiť to príslušnej štátnej organizácii ochrany prírody a krajiny.

**Čl. 29**

**Priestupky**

1. Priestupku sa dopustí ten, kto:   
a) uloží odpad na iné miesto než na miesto určené obcou [§ 13 písm. a) zákona o odpadoch],   
b) uloží do zbernej nádoby určenej na triedený zber iný druh odpadu ako ten, pre ktorý je zberná nádoba určená [§ 81 ods. 6 písm. a) zákona o odpadoch],   
c) zhodnocuje alebo zneškodňuje odpad v rozpore so zákonom [§ 13 písm. b) zákona o odpadoch],   
d) nesplní oznamovaciu povinnosť podľa § 15 ods. 2 zákona o odpadoch,    
e) koná v rozpore s § 33 písm. b) zákona o odpadoch,   
f) nakladá s odpadovými pneumatikami v rozpore s § 72 zákona o odpadoch,   
g) nakladá so stavebnými odpadmi alebo s odpadmi z demolácií v rozpore s § 77 ods. 4 zákona o odpadoch,   
h) koná v rozpore s § 81 ods. 6 písm. b) zákona o odpadoch,   
i) koná v rozpore s § 81 ods. 9 zákona o odpadoch,   
j) koná v rozpore s § 81 ods. 13 zákona o odpadoch,    
k) neposkytne obcou požadované údaje podľa § 81 ods. 17 zákona o odpadoch.

2. Priestupky podľa odseku 1 písm. a) až k) prejednáva obec, ktorá za ne môže uložiť pokutu do výšky 1500 eur; výnosy z pokút uložených za priestupky sú príjmom rozpočtu obce.

3. Za porušenie ustanovení tohto VZN možno v blokovom konaní uložiť pokutu do výšky 33 eur [§ 13 ods. 1 a § 46 zákona č. 372/1990 Zb. o priestupkoch].

4. Obec môže uložiť právnickej osobe alebo fyzickej osobe oprávnenej na podnikanie pokutu do výšky 6 638 eur, ak poruší povinnosti vyplývajúce z tohto VZN [§ 27b ods. 1 písm. a) a ods. 2 zákona č. 369/1990 Zb. o obecnom zriadení].

5. Na priestupky a ich prejednávanie sa vzťahujú všeobecné právne predpisy a to § 115 zákona o odpadoch a zákon č. 372/1990 Zb. o priestupkoch v znení neskorších predpisov.

**VIII. ČASŤ**   
   
**Čl. 30   
Kontrola**

Kontrolu dodržiavania ustanovení tohto VZN vykonáva obec prostredníctvom osôb poverených obecným úradom a hlavného kontrolóra obce.

**IX. ČASŤ**   
   
**Čl. 31   
Zrušovacie ustanovenie**

Nadobudnutím účinnosti tohto VZN sa ruší VZN obce Vidiná č. 1/2022 o nakladaní s komunálnymi odpadmi a drobnými stavebnými odpadmi v obci Vidiná.

**X. ČASŤ**

**Čl. 32   
Záverečné ustanovenia**

1. Všeobecne záväzné nariadenie o nakladaní s komunálnymi odpadmi a s drobnými stavebnými odpadmi na území obce Vidiná schválilo obecné zastupiteľstvo na svojom zasadnutí dňa 10.12.2024 uznesením č.147/2024

2. Týmto VZN sa ruší a nahrádza Všeobecne záväzné nariadenie obce č. 01/2022 zo dňa 01.01.2022o nakladaní s komunálnymi odpadmi a s drobnými stavebnými odpadmi na území obce Vidiná .

3. Toto VZN č. 1/2025 nadobúda účinnosť 01.01.2025.

4. Zmeny a doplnky tohto VZN schvaľuje Obecné zastupiteľstvo obce Vidiná.

.

Ing. Ján Šupica

starosta obce

Návrh VZN Obce Vidiná č. 1/2025 bol vyvesený na úradnej tabuli v súlade s § 6 ods. 3 zákona č. 369/1990 Zb. o obecnom zriadení v znení neskorších predpisov, dňa 25.11.2024

Lehota na predloženie pripomienok k návrhu VZN: do (včítane) 10.12.2024

Návrh VZN Obce Vidiná č. 1/2025:

* vyvesený na úradnej tabuli obce od 25.11.2024 do 10.12.2024
* zverejnený na elektronickej úradnej tabuli obce od 25.11.2024 do 10.12.2024
* zverejnený na webovom sídle obce od 25.11.2024 do 10.12.2024

Návrh VZN Obce Vidiná č.1/2025 bolo schválené Obecným zastupiteľstvom vo Vidinej dňa 10.12.2024 uznesením č. 147/2024

VZN Obce Vidiná č. 1/2025:

* vyvesený na úradnej tabuli obce od 11.12.2024 do 27.12.2024
* zverejnený na elektronickej úradnej tabuli obce od 11.12.2024 do 27.12.2024
* zverejnený na webovom sídle obce od 11.12.2024 do 27.12.2024

1. 1) Nariadenie Komisie (EÚ) č. 1357/2014 z 18. decembra 2014, ktorým sa nahrádza príloha III k smernici Európskeho parlamentu a Rady 2008/98/ES o odpade a o zrušení určitých smerníc (Ú. v. EÚ L 365, 19. 12. 2014). [↑](#footnote-ref-1)